**ANTWERPEN, 2021/22**

**Kako ste bili zadovoljni z izmenjavo in zakaj?**

Z izmenjavo sem bila zelo zadovoljna. Študij je bil super, tako kot tudi mesto in obštudijsko življenje. V prvi vrsti pridobiš veliko strokovnega znanja in izkušenj, poleg tega pa je tudi šola za življenje, iz katere odideš bolj odrasel, samostojen, z novimi prijatelji iz celega sveta in čudovitimi spomini.

**Ste imeli redna predavanja v angleščini ali samo občasne konzultacije?**

Vse je bilo v angleščini, glede jezika nisem imela nobenih težav. Faks ponuja tudi možnost obiskovanja tečaja nizozemščine in dodatne ure angleščine, če želiš svoje znanje še izboljšati.

**Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali?**

Študij bi ocenila kot dober. Sicer smo imeli dokaj natrpan urnik, nekoliko bolj kot sem pričakovala, so ga pa profesorji dobro zapolnili. Predmeti so raznoliki, tako tudi profesorji. Zdi se mi, da so nekoliko bolj odprti, kot pri nas. Kljub prijateljskem odnosu, pa še vedno kar veliko zahtevajo, zato si je potrebno čas dobro organizirati, da imaš čas še za zabavo in druženja. Tudi srečanja so raznolika, od vaj, predavanj, gostov, skupinskega dela, dela na terenu, itd.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**

Stroški so višji kot v Sloveniji. V uvodnem tednu nam sicer predstavijo cenejše opcije za študente, kot sta trgovini Lidl in Aldi, je pa življenjski standard vseeno kar višji kot pri nas. Hrana in pijača v restavracijah sta zelo dragi, je pa na faksu in v okolici nekaj ugodnejših opcij za študente. Omeniti moram še strošek pranja perila v javnih pralnicah, ki ga doma nimam.

Sama sem za namestitev plačevala le 350 eurov, kar je ena izmed bolj ugodnih opcij, sem pa zato bivala nekoliko izven centra mesta. V mestu so drugače sobe med 450 in 550 eur.

**Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**

Ja, ustanova je dokaj nova in velika, veliko večja od FSD-ja. Na začetku smo celo dobili zemljevid, da smo se lažje znašli. Je zelo svetla in moderno opremljena. Ima veliko kotičkov za učenje, druženje, skupinske naloge, knjižnico, jedilnico, kavarno, telovadnico,…Tujih študentov je nasploh kar veliko, na našem programu pa nas je bilo okrog 30. Programa se lahko udeležijo tudi belgijski študentje in tudi v mojem semestru jih je bilo nekaj. Vseeno pa sem bila sama več v stiku s tujimi Erasmus študenti.

**Kakšno je mesto?**

Mesto je veliko in predvsem zelo multikulturno. Je pisano in vedno se kaj dogaja. Ima krasne trge, stavbe, poti ob reki, parke, muzeje, bare, … Mislim, da ga lahko hitro vzljubiš. Je tudi dobra točka za odkrivanje drugih večjih mest, saj ima dobre povezave z vlakom in Flixbusom.

**Kako je bilo poskrbljeno za obšolske dejavnosti?**

Zelo dobro. Faks nam je organiziral nekaj družabnih, kulturnih in športnih dogodkov, poleg tega pa je v okviru Erasmus organizacije organiziranih še veliko zabav in izletov. Največ se seveda dogaja v začetnih tednih, kar je super za začetno spoznavanje. Meni nikoli ni bil dolgčas.

**Kaj priporočate študentom, ki nameravajo iti na študij tja?**

Priporočam, da izkoristijo priložnost maksimalno. Mesto in faks ponujata ogromno možnosti za nova znanja, izkušnje, prijateljstva, poznanstva in predvsem spomine, ki ostanejo.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Seveda, kaja.kmetic@gmail.com